Azizjon Komilov. Azizjon Komilov (1984-yil 19-iyun, Toshkent) – Oʻzbekiston sport maʼmuri, 2018-yilda Oʻzbekiston dzyudo federatsiyasi prezidenti etib saylangan, 2019-yildan Oʻzbekiston Milliy olimpiya qoʻmitasi vitse-prezidenti lavozimida ishlab kelmoqda. Hayoti. Azizjon Komilov 1984-yil 19-iyun kuni Toshkent shahrida tavallud topgan. 2004-yilda 103-maktabni, soʻngra Toshkent davlat yuridik institutini tamomlagan. Kasbi huquqshunos. 2018-yilda Oʻzbekiston dzyudo federatsiyasiga raislik lavozimini egallab, sportdagi faoliyatini rahbar sifatida boshlagan. Karyerasi. Azizjon 2001–2007-yillarda Toshkent davlat yuridik universitetida tahsil olgan. 2006–2007-yillarda ALM-Feldmans yuridik byurosida huquqshunos lavozimida ishlagan. 2008–2009-yillar AJ „KPMG“ audit kompaniyasi, Moskvadagi vakolatxonasi yetakchi mutaxassisi boʻlgan. 2009–2013-yillarda „Shanghai Epay Info Tech Co., Ltd“ tijorat direktori, boshqaruv kengashi aʼzosi boʻlgan va 2014–2017-yillarda „New Field Inc“ bosh direktori lavozimida faoliyat olib borgan. Komilov 2018-yildan hozirgi kungacha „Baykal“ning asoschisi va Oʻzbekiston dzyudo federatsiyasi raisi. 2019-yildan hozirgi kungacha – Oʻzbekiston Milliy olimpiya qoʻmitasi vitse-prezidenti (rais oʻrinbosari) lavozimida faoliyat yuritgan. Azizjon Yakubjanovich mamlakatimizning dzyudo federatsiyasidagi faoliyati davomida oʻzbek dzyudosini rivojlantirishga qaratilgan koʻplab istiqbolli loyihalarni amalga oshirgan. Xususan, 2019-yilda poytaxtimizdagi koʻp funksiyali „Humo Arena“ majmuasida Granpri turniri boʻlib oʻtgan boʻlsa, 2022-yilda mamlakatimiz tarixida ilk bor Toshkent shahrida kattalar oʻrtasida dzyudo boʻyicha jahon chempionati boʻlib oʻtdi. Azizjon Yakubjanovich tashabbusi bilan bugungi kunda Oʻzbekiston dzyudo boʻyicha terma jamoasini afsonaviy jahon vakili, Afina-2004 Olimpiya oʻyinlari chempioni Ilias Iliadis boshqarmoqda va bunga javoban oʻzbek dzyudochilari nufuzli musobaqalarda salmoqli natijalarga erishmoqda. Uning rahbarligi davrida Toshkentda ilk bor „Katta dubulgʻa“ turkumiga kiruvchi turnir oʻtkazilgan. Turnirda jamoa Olimpiada oʻyinlariga qoʻlga kiritilgan litsenziyalar soni boʻyicha rekordni yangilashga muvaffaq boʻlgan.